SMTรับเงินประกันก้อนแรก500ล.
ซื้อเครื่องจักรเริ่มผลิตพ.ค.นี้ บิ๊กซีกำไรพุ่งรับรู้ชดเชย645ล.
16 ก.พ. 2555

ซื้อเครื่องจักรเริ่มผลิตพ.ค.นี้ บิ๊กซีกำไรพุ่งรับรู้ชดเชย645ล.
SMT ได้เงินประกันงวดแรก 500 ล้านบาท ซื้อเครื่องจักรใหม่ คาดได้เงินทั้งหมด 3,800 ล้าน ไตรมาส 3 พร้อมเดินหน้าผลิตเต็มสูบ พ.ค.นี้ 
นายพลศักดิ์ เลิศพุฒิภิญโญ ประธานเจ้าหน้าที่บริหาร บริษัท สตาร์ส ไมโครอิเล็กทรอนิกส์ (ประเทศไทย) หรือ SMT ผู้ผลิตชิ้นส่วนอิเล็กทรอนิกส์ชั้นนำของไทย เปิดเผยว่า บริษัทได้ทำประกันภัยคุ้มครองความเสียหายจากน้ำท่วมไว้ทั้งหมด 3,800 ล้านบาท 
บริษัทได้รับเงินชดเชยงวดแรกจากบริษัท ทิพยประกันภัย และบริษัทร่วมประกันภัยจำนวน 500 ล้านบาท นับว่าเป็นรายแรกๆ ที่ได้รับเงินประกันความเสียหายจากเหตุการณ์น้ำท่วม
บริษัทจะนำเงินดังกล่าวไปปรับปรุงตัวอาคาร ห้องคลีนรูม และสายการผลิตโดยการ สั่งซื้อเครื่องจักรที่ใช้เทคโนโลยีใหม่ล่าสุดทดแทนส่วนที่ได้รับความเสียหาย ซึ่งพร้อมเดินเครื่องการผลิตเต็มสูบแบบครบวงจร 100% ในเดือน พ.ค.นี้ ขณะเดียวกันบริษัท คาดว่าจะได้รับเงินประกันครบทั้งหมดภายในไตรมาส 3 นี้
สำหรับเงินประกันดังกล่าว ครอบคลุมความเสียหายจากเหตุการณ์น้ำท่วมโรงงาน ในนิคมอุตสาหกรรมบางปะอิน ทั้งในส่วนของเครื่องจักร ตัวอาคาร โรงงาน วัตถุดิบ และสินค้าคงคลัง รวมถึงยังมีการประกันค่าชดเชยความเสียหายจากการเสียโอกาสทางธุรกิจ 
ขณะเดียวกันบริษัท บิ๊กซี ซูเปอร์เซ็นเตอร์ (BIGC) มีกำไรสุทธิสูงถึง 5,241 ล้านบาท คิดเป็นกำไรหุ้นละ 6.54 บาท เพิ่มขึ้นกว่า 86% เทียบกับปี 2553 ที่มีกำไรสุทธิ 2,816 ล้านบาทหรือ 3.51 บาท
สาเหตุที่บริษัท บิ๊กซีฯ มีกำไรพุ่งขึ้นมาก นอกจากมียอดขายโต 46.8% อัตรากำไรขั้นต้นเพิ่ม 1.60% รวมถึงรายได้จากค่าเช่าและค่าบริการเติบโต 66.3% แล้ว บริษัทได้รับรู้รายได้จากการชดเชยความเสียหายจากน้ำท่วมจำนวน 645 ล้านบาท ไว้ในงบการเงินประจำปี 2554 ด้วย เพราะฝ่ายบริหารมีความเชื่อมั่นว่าการทำประกันภัยของบริษัท และบริษัทย่อยที่มีอยู่สามารถคุ้มครองความเสียหายที่เกิดขึ้นได้ทั้งจำนวน
ภาพรวมบริษัทได้รับความเสียหายจากอุทกภัยในไตรมาส 4 จำนวนประมาณ 645 ล้านบาท ซึ่งสามารถแบ่งความเสียหายของสินค้าประมาณ 105 ล้านบาท ความเสียหายจากการหยุดชะงักทางธุรกิจ 457 ล้านบาท และความเสียหายอื่นๆ จำนวน 83 ล้านบาทหลังต้องปิดสาขาไฮเปอร์มาร์เก็ต 5 สาขา มินิบิ๊กซี 15 สาขา เพรียว 1 สาขา และศูนย์กระจายสินค้า 4 แห่งเป็นการชั่วคราว 
ทั้งนี้ ณ สิ้นปี 2554 ทุกสาขาสามารถกลับมาเปิดบริการได้ตามปกติ ยกเว้นมินิบิ๊กซี 3 สาขา และศูนย์กระจายสินค้า 1 แห่ง ที่ยังปิดบริการอยู่